Gävlebocken

Gävlebocken (doslova gävleská koza) alebo Julbocken i Gävle (doslova vianočná koza v Gävle) je obria verzia tradičnej švédskej vianočnej kozy, vyrobená zo slamy, ktorá sa nachádza v Slottstorgete v centre Gävla. Stavia ju vždy Gävle Centrumsamverkan, ktoré túto úlohu prevzalo od zaniknutého miestneho združenia „Söders Köpmän“ (doslova "južní obchodníci"), na začiatku adventu. Ďalšiu verziu zvykne stavať skupina študentov zo združenia „Naturvetenskapliga“ (doslova "Prírodovedná liga") zo školy v meste Vasa. Koza združenia Söders Köpmän však má od polovice 90. rokov viac publicity. Obe kozy sú pravidelne podpálené vandalmi, a považuje sa to už za tradíciu.

Časová os
1966 Stig Gavlén prišiel s nápadom postaviť obriu kozu zo slamy. No ukázalo sa, že Gavlénova organizácia nemá dostatok peňazí. Potom sa Harry Ström, ktorý bol vtedy predsedom neziskovej organizácie „Södra Kungsgatan Ideella Förening“, rozhodol zaplatiť všetky náklady na kozu z vlastného vrecka. Koza vydržala do polnoci Silvestra, kedy zhorela. Páchateľ bol nájdený a odsúdený za vandalizmus. Prvá koza bola poistená a Ström dostal všetky svoje peniaze späť.

1967 Nič sa nestalo.

1968 Koza prežila. Až do tohto roku nebol okolo kozy žiadny plot, čo bolo pre deti populárne, pretože sa mohli hrať vo vnútri a okolo kozy schovávačku. No hovorí sa, že v jednu noc sa vo vnútri kozy milovala zaľúbená dvojica. Dôsledkom toho bolo v nasledujúcich rokoch vnútro kozy chránené drôteným plotom.

1969 Koza na Silvestra zhorela.

1970 Koza zhorela len šesť hodín potom, čo bola postavená. Páchateľmi boli dvaja veľmi opití tínedžeri. S pomocou niekoľkých finančných prispievateľov bola koza znovu postavená.

1971 Združenie „Söders Köpmän“ omrzelo neustále podpaľovanie svojich kôz, a tak ich prestali stavať. „Naturvetenskapliga“ zo školy v meste Vasa prevzal túto činnosť, no ich malá koza bola rozbitá na kúsky.

1972 Koza sa zrútila z dôvodu sabotáže.

1973 N/A

1974 Koza zhorela.

1975 N/A

1976 Kozu zrazilo auto.

1977 N/A

1978 Koza bola znova zničená na kúsky.

1980 Koza zhorela na Štedrý deň.

1981 Nič sa nestalo.

1982 Koza zhorela na Luciu (13. decembra)

1983 Nohy boli zničené.

1984 Koza zhorela 12. decembra, noc pred Luciou.

1985 12,5 - metrová koza združenia „Naturvetenskapliga“ bola po prvýkrát uvedená v Guinessovej knihe rekordov. Napriek tomu, že koza bola chránená 2 metre vysokým kovovým plotom a strážená vojakmi z Gävle, v januári zhorela.

1986 Obchodníci z Gävle sa rozhodli, že budú ochotní postaviť kozu znova. Vtedy boli postavené dve kozy, jedna združením „Južní kupci“ a druhá školou vo Vase. Veľká koza zhorela noc pred Štedrým dňom. 

1987 Bola postavená ohňovzdorná koza. Zhorela však týždeň pred Vianocami.

1988 Tento rok sa koze nič nestalo, no gembleri sa prvýkrát mohli staviť o osud kozy s anglickými stávkovými kanceláriami. 

1989 Koza opäť zhorela predtým, než bola postavená. Finančné príspevky verejnosti boli využité na opätovné postavenie kozy, ktorá bola spálená v januári. V marci 1990 bola postavená ďalšia koza, tentoraz na natáčanie švédskeho filmu BlackJack.

1990 Nič sa nestalo. Tento rok bola koza strážená mnohými dobrovoľníkmi.

1991 Tento rok bola koza pripojená k reklamným saniam, čo sa však ukázalo ako nelegálne postavené. Ráno na Štedrý deň koza zhorela.

1992 Tento rok koza zhorela osem dní po tom, čo bola postavená.  Koza združenia Naturvetenskapliga zhorela ešte v tú istú noc. Koza združenia „Söders Köpmän“  bola prestavaná, ale zhorela 20. decembra. Páchateľ troch útokov bol chytený a poslaný do väzenia. V tomto roku bol tiež založený  výbor pre kozu „Goat Committee“.

1993 Koza bola znova uvedená do Guinessovej knihy rekordov. Tentokrát koza od školy Vasa merala 14,9 metra. Koza bola strážená taxíkom a domácou strážou. Nič sa nestalo.

1994 Nič sa nestalo. Tento rok koza nasledovala švédsky národný hokejový tím do Talianska na Majstrovstvá sveta v hokeji.

1995 Nór bol zatknutý za pokus podpáliť kozu. Zhorela ráno na Štedrý deň. Bola znova postavená pred 550. výročím „Gävle“ kraja.

1996 Nič sa nestalo. Po prvýkrát bola koza strážená webkamerami.

1997 Koza bola zničená ohňostrojom. Koza združenia „Naturvetenskapliga“ bola taktiež napadnutá, ale s menšími poškodeniami prežila.

1998 Koza zhorela 11. decembra aj napriek tomu, že tu bola veľká snehová búrka. Bola však znova postavená.

1999 Zhorela len pár hodín po tom, čo bola postavená. Zrekonštruovaná bola pred Luciou. Koza združenia „Naturvetenskapliga“ bola taktiež podpálená.

2000 Zhorela pár dní pred Novým rokom. Koza združenia „Naturvetenskapliga“ bola hodená do rieky.

2001 Koza začala horieť 23. decembra kvôli 51 – ročnému návštevníkovi z Clevelandu, Ohia, menom Lawrence Jones, ktorý strávil 18 dní vo väzení potom, ako bol odsúdený a bolo mu nariadené zaplatiť 100 000 švédskych korún za náhradu škody. Súd ho tiež zbavil zapaľovača s odôvodnením, že s ním zjavne nebol schopný zaobchádzať. Jones na súde uviedol, že nie je „podpaľačom kozy“ a veril, že bol súčasťou legálnej tradície podpaľovania kozy.  Hneď ako Jonesa prepustili z väzenia, išiel rovno späť do USA bez toho, aby zaplatil svoju pokutu. Koza združenia „Naturvetenskap“ bola tento rok takisto podpálená.

2002 22 – ročný občan Štokholmu sa pokúsil kozu združenia „Söders Köpmän“  podpáliť, ale neúspešne. Koza utrpela iba menšie škody. Na Luciu bola koza strážená švédskou rozhlasovou, ale aj televíznou osobnosťou Gertom Flykingom.

2003 Koza zhorela 12. decembra.

2004 Koza zhorela 21. decembra, len tri dni pred Štedrým dňom. Na scénu rýchlo prišli hasiči, ale kozu sa už nepodarilo zachrániť. Žiadna nová už postavená nebola.

2005 Koza bola podpálená neznámymi vandalmi, údajne prezlečených za Santu a perníček, ktorí  3. decembra o 21:00 na kozu strelili horiaci šíp. Rekonštrukcia prebehla 5. decembra. Hon na podpaľačov zodpovedných za pálenie kozy bol uvedený 8. decembra vo švédskom živom vysielaní na TV3 v programe „Najviac hľadaní“ ("Efterlyst")

2006 V noci 15. Decembra O 3:00 sa niekto pokúsil podpáliť kozu tým, že jej ponoril pravú prednú nohu do benzínu. Červená stuha na nohe bola mierne spálená a spadla. Spodná časť pravej nohy bola vyprahnutá, ale zvyšok kozy sa nepodarilo zapáliť.  Hneď ráno bola noha opravená. Koza združenia  „Naturvetenskapliga“ bola spálená asi o 00:40 20. decembra, vandali však neboli videní a utiekli.  V noci 25. decembra sa opitému mužovi podarilo vyliezť na kozu. Predtým než dorazila polícia však muž zliezol dole a zmizol. Kozu sa však nepokúšal podpáliť. Koza združenia „Söders Köpmän" prežila Silvester a 2. januára bola zložená a uložená na tajnom mieste.

2007 Koza združenia „Naturvetenskapliga“ bola 13. decembra zvrhnutá, na Štedrý deň podpálená. Koza združenia „Söders Köpmän“ prežila.

2008 10 000 ľudí sa ukázalo na slávnostnom uvedení na jednej z tohoročných kôz. Koza združenia „Naturvetenskapliga“ bola vandalmi poškodená a neskôr odstránená. 26. decembra bol pokus podpáliť kozu združenia „Söders Köpmän“, ale okoloidúcim sa podarilo oheň uhasiť. Nasledujúci deň však koza aj tak podľahla plameňom o 03:50 SEČ.

2009 Neznáma osoba sa v noci 7. decembra pokúsila podpáliť kozu združenia „Söders Köpmän“. Ďalším neúspešným pokusom cez víkend, dňa 11. decembra bolo hodenie kozy združenia „Naturvetenskapliga“ do rieky. Vinník sa potom pokúsil, opäť bez úspechu, podpáliť kozu. V noci 14. decembra niekto ukradol kozu združenia „Naturvetenskapliga“ použitím nákladného vozidla. V noci 23. decembra pred 4:00 bola koza združenia „Söders Köpmän“ podpálená a zhorela až k rámu, hoci na chrbte mala hrubú vrstvu snehu. Koza bola strážená dvomi webovými kamerami, ktoré však boli vyradené z prevádzky pomocou DDoS útoku vyvolanému počítačovými hackermi tesne pred útokom na kozu.

2010 V noci 2. decembra sa uskutočnil neúspešný pokus podpaľačov podpáliť kozu  združenia „Naturvetenskapliga". 17. decembra švédsky spravodajský server oznámil, že jednému zo strážcov poverených ochranou kozy združenia „Söders Köpmän“  bolo ponúknuté zaplatenie za to, ak opustí svoj post, aby koza mohla byť ukradnutá prostredníctvom vrtuľníka a transportovaná do Štokholmu.  Obe kozy tento rok prežili a na začiatku januára boli demontované a uskladnené.

2011 Slávnostné uvedenie kozy sa konalo 27. novembra. Tento rok hasiči nastriekali kozu vodou, aby sa na jej povrchu vytvorila vrstva ľadu dúfajúc, že ju tak ochránia pred podpaľačstvom. Koza však v ranných hodinách 2. decembra zhorela.

2012 2. decembra nadránom dvaja muži naliali benzín na nohy kozy, ale utiekli potom, čo boli videní svedkami a kozu nestihli podpáliť. 12. decembra približne o polnoci koza zhorela. Oheň začal v ľavej zadnej nohe.

Iné projekty

Zdroj 
 

Kultúra vo Švédsku
Vianoce
Tradície